Vindmøllepalme

Vindmøllepalme (Trachycarpus fortunei) er en av de mest kuldeherdige palmene og kommer opprinnelig fra sentrale deler av Kina og sør til de nordligste delene av Burma. Beskrivelse Palmen er trolig den mest kjente og utbredte palmen i Trachycarpus-slekten og blir inntil 15 meter høy. Palmen vokser relativt seint, men er godt egnet til det fuktige og tempererte klimaet i nordvest-Europa og på De britiske øyer. Også i de mildeste delene av Skandinavia er palmen godt egnet, og har demonstrert at den kan blomstre og produsere spiredyktige frø. Det er lett å gjenkjenne palmen, den har en tynn stamme med en diameter på 20–35 cm og er dekket av en tett duk av fibrer. På eldre landskapspalmer er det ikke uvanlig å fjerne de nederste fibrene slik at selve stammen blir eksponert. Palmebladene er vifteformede og blir inntil 90 cm lange. Inkludert bladstilken er en vifte 140–190 cm lang. Kuldeherdighet Vindmøllepalmen er ikke avhengig av varme somrer for å vokse bra, men derimot trenger den milde vintrer for å trives. Etablerte og eldre individ klarer fint kortvarige temperaturer ned mot −15 til −20 ℃, men er kuldeperioden lang vil palmen ta skade allerede ved temperaturer ned mot −10 ℃. Derfor er milde vintrer en forutsetning for om palmen vil overleve i det lange løp. På tross av sin enestående kuldeherdighet må palmen se seg slått av den europeiske viftepalmen som den palmen som vokser naturlig lengst nord av alle palmer. Men fordi vindmøllepalmen vokser naturlig helt opp i 2400 moh. i fjellene i Kina, har den tilpasset seg ekstremt lave temperaturer, og overgår selv den europeiske viftepalmen i kuldeherdighet. Yngre individ kan ta skade allerede ved −8 ℃. Eksterne lenker (en) Vindmøllepalme i Encyclopedia of Life (en) Vindmøllepalme i Global Biodiversity Information Facility (en) Vindmøllepalme hos ITIS (en) Vindmøllepalme hos NCBI (en) Vindmøllepalme hos The International Plant Names Index (en) Vindmøllepalme hos Tropicos (en) Kategori:Trachycarpus fortunei – bilder, video eller lyd på Wikimedia Commons (en) Trachycarpus fortunei – galleri av bilder, video eller lyd på Wikimedia Commons Trachycarpus fortunei – detaljert informasjon på Wikispecies Scanpalm – Trachycarpus